text: Ældre kvinde indebrændt i Skærbæk
  04 august 2011 kl. 08.33
  Rygning i lænestol kan være årsagen til, at en 88-årig kvinde er omkommet under en brand i et rækkehus i Skærbæk ved Tønder.
  Det er formentlig rygning, som har kostet en ældre kvinde livet i Skærbæk.
  Den 88-årige kvinde blev fundet død i sit rækkehus her til morgen.
  Tilsyneladende havde hun røget i sin lænestol, oplyser lokalpolitiet i Tønder om sagen.
  Ulykken er formentlig sket onsdag aften eller om natten.
  Ingen naboer opdagede ilden, som var gået ud torsdag morgen.
  Det var en medarbejder fra fjernvarmeværket der så, at vinduerne var sværtet sorte af sod.
  Derefter alarmerede han politiet.
  